Analiza javnih finansija – I kvartal 2017

Mjere za sanaciju budžetskog deficita i javnog duga za period 2017-2021. godine, koje je Vlada usvojila u decembru 2016. godine, kao sastavni dio Zakona o budžetu za 2017. godinu, daju pozitivne rezultate, koji su već vidljivi u I kvartalu 2017. godine. Naime, pozitivni efekti sprovođenja mjera Plana sanacije ogledaju se u povećanju prihoda po osnovu akciza, kao posljedica povećanja akcize na mineralna ulja u iznosu od 0,09€/ l, kao i povećane naplate PDV-a uslijed povećanog uvoza.

**Javni prihodi** u prvom kvartalu 2017. godine iznosili su 332,6 mil. € ili 8,4% procijenjenog BDP-a (3.957,2 mil. €). U odnosu na uporedni kvartal 2016. godine prihodi su veći za 14,6 mil.€ ili 4,6%, najvećim dijelom kao rezultat povećanja prihoda od poreza za 13,3 mil.€, odnosno za 6,6%. U ovoj kategoriji najviše su povećani prihodi od: akciza za 7,4 mil. €, poreza na dodatu vrijednost 5,1 mil.€ i poreza na dobit pravnih lica 2,9 mil.€. U odnosu na plan, prihodi su manji za 2,2 mil.€ ili 0,6%.

**Javna potrošnja** u prvom kvartalu 2017. godine iznosila je 407,3 mil.€ ili 10,3% BDP-a, i povećana je za 9,9 mil.€ ili 2,5% u odnosu na uporedni period prethodne godine. Javna potrošnja je povećana zbog većih izdataka za bruto zarade u iznosu od 13,2 mil.€, rashoda za kamate u iznosu od 12,3 mil.€. kao rezultat otplate duga po osnovu emitovanih obveznica, kao i većih izdataka po osnovu prava iz oblasti socijalne zaštite za 9,0 mil.€ (dopuna Zakona o socijalnoj i dječijoj zaštiti, vezano za pravo na naknadu roditelju ili staratelju – njegovatelju lica koje je korisnik lične invalidnine i za pravo majki na naknadu po osnovu rođenja troje ili više djece). Uštede u odnosu na plan i na ostvarenje iz prvog kvartala 2016. godine, ostvarene su u kategoriji transfera institucijama, pojedincima, nevladinom i javnom sektoru.

**Deficit javnog sektora** na kraju prvog kvartala 2017. godine iznosio je 74,8 mil.€ ili 1,9% BDP-a, i manji je za 4,7 mil.€ u odnosu na deficit iz istog perioda prethodne godine.

BUDŽET CRNE GORE

**Primici Državnog Budžeta**[[1]](#footnote-1) u prvom kvartalu 2017. godine iznosili su 380,6 mil. €, od čega se na izvorne prihode odnosi 297,7 mil. €, dok je 82,8 mil. € prihodovano iz drugih izvora finansiranja, dominantno iz zaduživanja na domaćem tržištu. Izvorni prihodi budžeta viši su u odnosu na ostvarene u istom periodu 2016. za 13,0 mil. € ili 4,6%, dok su u odnosu na planirane manji za 7,3 mil.€ ili 2,4%.

Najznačajnija pozitivna odstupanja u odnosu na prvi kvartal prošle godine zabilježena su kod: prihoda po osnovu akciza za 7,4 mil. €, poreza na dodatu vrijednost za 5,1 mil. € kao i poreza na dobit pravnih lica od 2,9 mil. €.

**Ukupni izdaci budžeta** za prvi kvartal 2017. godine iznosili su 368,3 mil. € ili 9,3% procijenjenog BDP-a za 2017. godinu (3.957,2 mil. €), od čega je finansirana tekuća budžetska potrošnja u iznosu od 359,3 mil. € i kapitalne investicije 9,0 mil. €. U odnosu na isti period prethodne godine, rashodi su povećani za 11,7 mil. € ili 3,3 %BDP-a, i to najviše zbog: povećanja bruto zarada i doprinosa na teret poslodavca za 11,7 mil. €, kao rezultat donošenja novog zakonskog ovira za zarade zaposlenih u javnom sektoru,zatim povećanja kamata za 12,3 mil.€ uslijed dospjelih obaveza po osnovu izdatih obveznica, kao i povećanja rashoda po osnovu prava za socijalnu zaštitu za 9,3 mil.€, kao posljedica uvođenja naknade za majke sa troje ili više djece. Kapitalni budžet u I prvom kvartalu 2017. godine je viši za 6,5 mil.€ u odnosu na ostvarenje iz uporednog perioda prošle godine, prvenstevno zbog pojačanog intenziteta izvođenja radova na prioritetnoj dionici Autoputa.

Kao rezultat kretanja prihoda i rashoda u prvom kvartalu**, deficit centralnog budžeta** iznosi 70,5 mil. € ili 1,8% BDP-a, i manji je za 1,3 mil. € od deficita ostvarenog u istom periodu 2016. godine. Otplata duga iznosila je 27,2 mil. €.

LOKALNA SAMOUPRAVA

**Prihodi lokalne samouprave** u I kvartalu 2017. godine iznosili su 34,8 mil.€ ili 0,9% BDP-a, i bilježe rast od 1,4 mil.€ ili 4,3% u odnosu na isti period 2016. godine. U okviru prihoda, pozitivno odstupanje u odnosu na I kvartal prethodne godine bilježe naknade za 1,8 mil. € i takse za 0,9 mil.€. U odnosu na plan, prihodi lokalne samouprave su viši za 4,9 mil.€.

**Rashodi lokalne samouprave** na kraju I kvartala 2017. godine iznosili su 39,3 mil.€ ili 1,0% BDP-a, što je 2,6 mil.€ niže u odnosu na isti period 2016. godine.

Za prva tri mjeseca 2017. godine zabilježen je **deficit lokalne samouprave** u iznosu od 4,5 mil.€ ili 0,1% BDP, dok je otplaćeno 10,6 mil.€ obaveza iz prethodnog perioda.

1. Primici Budžeta uključuju izvorne prihode (direktne i indirektne poreze i neporeske prihode), pozajmice, donacije i prihode od prodaje imovine. [↑](#footnote-ref-1)